Li l-forżi tal-ordni għandu jkollhom dritt li jissemmgħu t-telefonati meta dan ikun meħtieġ biex jinvestigaw delitt kif ukoll biex jippruvaw jevitaw li jsir delitt huwa aċċettabbli f'kull soċjetá demokratika. Imma x'kontrolli għandu jkun hemm fuq il-Pulizija jew is-Servizz tas-Sigurtá meta jagħmlu dan? Illum l-awtoritá biex jissemmgħu tingħata mill-Ministru tal-Intern inkella mill-Prim Ministru. Jiġifieri huwa l-politiku li jagħti l-awtorizzazzjoni. Dan mhux tajjeb. Il-politiku mhux l-aħjar persuna li teżerċita kontrolli fuq materja ta' din id-delikatezza. Xi drabi, l-politiku jkollu ukoll interess f'dak li jkun qiegħed jingħad. Interess politiku li każ jissolva u possibilment anke li ma jissolviex. Interess ukoll li xi persuni partikolari ma jkunux investigati. Kien għalhekk li fil-Manifest Elettorali tal-Elezzjoni tal-2017 Alternattiva Demokratika ipproponiet li ma għandux ikun iktar il-politiku li jagħti l-awtoritá biex jissemmgħu t-telefonati, imma l-Qrati. Dan qiegħed ngħidu għax matul din il-ġimgħa kien hemm referenza għal dan b'referenza għal żewġ każijiet pendenti. Jason Azzopardi qed jallega li Robert Abela kellu aċċess għall-informazzjoni li irriżultat minn interċettazzjoni tat-telefonati konnessi mal-każ ta' qtil ta' Daphne Caruana Galizia. Abela ċaħad. Fil-Qorti, avukati f'każ kriminali ieħor, li hu pendenti, qed jikkontestaw il-validitá tas-sehem tal-politiku fid-deċiżjoni li l-Pulizija u/jew is-Servizz tas-Sigurtá jingħataw il-permess biex jissemmgħu t-telefonati. Għandha tkun il-Qorti li tiddeċiedi dwar dan. Mhux għax il-Qorti hi perfetta, imma għax bis-sorveljanza tal-Qorti hemm probabbiltá ferm ikbar li l-affarijiet isiru sewwa. Li d-drittijiet ta' kulħadd ikunu imħarsa. Kemm id-dritt tal-komunitá kif ukoll id-drittijiet tas-suspettati.